Paasdiens Sondag 09:00 – God sluit almal in wat vir Hom ontsag het » Somerstrand Gemeente
Dit is opstandingsdag. Met die wonderlike nuus dat Jesus opgestaan het. Hy het die dood oorwin. Hy het die prys betaal. Ons is verlos van ons sonde op hierdie dag.Dit is die hart van die Christelike boodskap. Dit is die evangelie. Die goeie nuus vir hierdie wêreld. Ons lees vandag Handelinge 10, die verhaal van Kornelius. Dit is die verhaal van God wat hierdie evangelie oor grense neem. En Hy gebruik Joodse getuies, mense wat met reg ander mense as heidene beskou het, maar nou deur God gebruik word om almal wat in Hom glo deel te maak van die Godsvolk. Sy opdrag aan hulle, en daarom ook aan ons, is om aan alle mense die evangelie van vrede te verkondig sodat God dié wat Hy wil bereik, in Jesus kan laat glo. Dit is dus die groot boodskap van Handelinge 10. God breek deur die etniese Joodse grense om die boodskap van Jesus na alle mense, na heidene, na nie-Joodse mense, na mense van 'n ander kultuur en 'n ander godsdiens, te neem. Want God aanvaar alle mense wat vir Hom ontsag het en doen wat reg is. Dit leer die verhaal van Petrus en Kornelius ons.